Buckhound

Buckhound ialah satu baka anjing pemburu bau dari England; ia digunakan untuk memburu rusa rang dalam kawanan.

Sejarah
Sejak Zaman Pertengahan, pemburuan rusa di England berbeza-beza bergantung pada sama ada buruannya ialah rusa merah yang besar atau rusa rang yang lebih kecil. Penggunaan hound berlainan untuk pemburuan spesies rusa berlainan diketahui sejak sekurang-kurangnya zaman pemerintahan Henry III (1216–1272), dengan kawanan staghound yang dipelihara untuk memburu rusa merah, sementara pemburuan rusa rang yang lebih kecil dijalankan dengan kawanan buckhound. Menjelang abad ke-15, pemburuan rusa merah dan pemburuan rusa rang telah mencapah dengan ketara; semasa pemburuan rusa merah, rusa merah dijejaki dan dikesan dengan menggunakan limer dan kemudian diburu dengan menggunakan staghound berpenghiduan tajam, sementara pemburuan rusa rang adalah lebih seperti pemburuan par-force dengan rentak pantas, dengan hound yang memburu dengan penglihatan dan bau, dan penekanan yang diberikan kepada rentak perburuan.

Pemburuan rusa rang mendapat tempat istimewa di England semasa pemerintahan Edward III (1327–1377) apabila kawanan buckhound diraja diasaskan dan gelaran Master of the Buckhounds diperuntukkan kepada keluarga Brocas. Para raja Inggeris dan kemudian para raja British memelihara buckhound diraja sehingga abad ke-20. Apabila Ratu Anne menjadi terlalu gering untuk bercemar duli dengan anjing sambil berkuda, baginda mempunyai laluan pintas melalui Hutan Windsor supaya baginda dapat menyusuli perburuan secara berpedati.

Oleh sebab kejarangan rusa untuk diburu, menjelang zaman pemerintahan George III (1760–1820), buckhound diraja merupakan antara segelintir kawanan buckhound tersisa di England. Pemburuan rusa rang menjadi pemburuan untuk rusa ternak. Rusa separa jinak dilepaskan dan diburu oleh anjing dan penunggang yang beriringan, tetapi anjing berkenaan dihalang daripada mencederakan rusa tersebut, yang ditangkap semula dan dikembalikan ke taman rusanya tanpa kecederaan untuk diburu semula kemudian.

Pada tahun 1868, anjing berlari melalui Wormwood Scrubs dan perburuan tamat di Stesen Paddington Goods. Putera Wales pulang ke Marlborough House sambil memakai kot merah jambu baginda. Ratu Victoria muncul sebagai penonton pada hanya satu pertemuan Queen's Hounds pada tahun 1874. Sehingga tahun 1878, Putera Wales berburu dengan agak kerap dengan buckhound. Walau bagaimanapun, terdapat perbincangan untuk membubarkan buckhound dan menjadikan anjing tersebut terlibat dalam pemburuan rubah diraja. Reverend Joseph Stratton menerajui kempen kemanusiaan menentang buckhound pada tahun 1852. Beliau bekerja bertungkus-lumus, mengharungi jarak sepuluh atau dua puluh batu sehari, untuk mendedahkan pemburuan rusa ternak sebagai sukan "olok-olok".

Akhirnya, pada tahun 1901, kawanan itu dibubarkan sebagai langkah penjimatan kos oleh Edward VII. Pemburuan rusa rang digantikan oleh pemburuan rusa merah dan buckhound pula pupus.

Perihal
Gambaran artistik menunjukkan bahawa penampilan buckhound adalah agak serupa dengan penampilan harrier, iaitu hound yang digunakan untuk pemburuan kelinci dalam kawanan, yang nyata lebih kecil dan berbingkai lebih ringan daripada staghound. Richard Barrett Davis memerihalkan buckhound dengan cara ini: "Buck-hound, pada zaman George III, adalah tinggi, longgar, dan kurang baik sama sekali, dengan kepala terbentuk dengan baik dan telinga yang besar, tidak bulat: warnanya ialah pie kuning, lebih berbintik daripada yang biasa pada hound. Rentaknya selama setengah jam adalah sangat pantas; selepas perhentian pertama terdapat sedikit kesukaran untuk mengikutinya."

Lihat juga
 Senarai baka anjing
 Senarai baka anjing pupus

Catatan

Rujukan

Pautan luar


Kategori:Baka anjing
Kategori:Baka anjing berasal dari England
Kategori:Baka anjing pupus
Kategori:Anjing pemburu bau